**Likumprojekta „Grozījumi likumā „Par pašvaldībām”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi likumā „Par pašvaldībām”” (turpmāk – Likumprojekts) izstrādāts, pamatojoties uz Ministru kabineta 2014. gada 23. septembra sēdes protokollēmuma (prot. Nr. 50 45. §) „Informatīvais ziņojums „Par iedzīvotāju ienākuma nodokļa ieskaitīšanas kārtības maiņu”” 5. punktā doto uzdevumu (Ministru kabineta 2015. gada 14. aprīļa sēdes protokollēmuma (prot. Nr. 20 45.§) „Informatīvais ziņojums „Par Ministru kabineta 2014. gada 23. septembra sēdes protokola Nr. 50 45.§ „Informatīvais ziņojums „Par iedzīvotāju ienākuma nodokļa ieskaitīšanas kārtības maiņu”” 5. punktā dotā uzdevuma izpildes gaitu”” 2. punkta redakcijā), kas paredz Vides aizsardzības un reģionālās attīstības ministrijai (turpmāk – VARAM) pēc iespējas ātri, bet ne vēlāk kā līdz 2016. gada 5. jūnijam iesniegt Ministru kabinetā atbilstošus priekšlikumus grozījumiem likumā „Par pašvaldībām”, paredzot Ministru kabinetam noteikt datu apjomu, ko pašvaldības iegūst no valsts informācijas sistēmām pašvaldību funkciju nodrošināšanai, un datu aprites kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts ir izstrādāts, lai   1. pašvaldības nodrošinātu kvalitatīvu un uz patiesiem datiem balstītu lēmumu pieņemšanu, kuri nepieciešami, sociāli ekonomisko rādītāju aprēķināšanai, vietējās politikas veidošanas lēmumu sagatavošanai un politikas ietekmes novērtēšanai un analīzei, izpildot likuma „Par pašvaldībām” 7., 8., 9., 10., 11., 12., 14., 15., 17.1 un 17.2 pantā noteiktās funkcijas, tiesības un pienākumus; 2. noteiktu institūcijas, kas sniegs datus Valsts reģionālās attīstības aģentūrai (turpmāk – VRAA) to apstrādei, tālāk nodrošinot pseidonimizētu vai anonimizētu datu nodošanu pašvaldībām; 3. noteiktu institūciju, kas nodrošinās personas datu apstrādes funkcionalitāti, lai transformētu tos pseidonimizētos vai anonimizētos datos;   4) deleģētu Ministru kabinetam pienākumu noteikt kārtību kādā VRAA nodrošina datu, tai skaitā personas datu pseidonimizāciju un anoniomizāciju, noteikt informācijas sistēmas, kas nodrošina informācijas sniegšanu, kā arī no valsts informācijas sistēmām un pašvaldībām saņemamo un pašvaldībai sniedzamo datu un datu kopu apjomu, aprites, apstrādes kārtību un to glabāšanas termiņu.  Par anonimizētiem datiem likumprojekta ietvarā uzskatāmi statistiskie dati, kas ir pārveidoti, lai pilnībā novērstu personu tiešu vai netiešu identifikāciju.  Par pseidonimizētiem datiem likumprojekta ietvarā uzskatāmi dati, kuros personas dati ir apstrādāti tādā veidā, lai personas datus vairs nav iespējams saistīt ar konkrētu datu subjektu bez papildus informācijas izmantošanas.  Lai pašvaldības nodrošinātu iedzīvotājiem efektīvākus un kvalitatīvākus pašvaldību sniegtos pakalpojumus, piemēram, apzinātu nepieciešamo bērnudārzu skaitu un iespējams ērtāko to izvietojumu pašvaldības teritorijā, uzzinātu aktīvi nodarbināto pašvaldības iedzīvotāju darba vietu izvietojumu, lai efektīvi plānotu sabiedriskā transporta maršrutus un kursēšanu, tām nepieciešams saņemt datus no vairākām valsts informācijas sistēmām turklāt tos nepieciešams savstarpēji sasaistīt un apstrādāt dažādos griezumos. Šobrīd valsts un pašvaldību sektorā nepastāv institūcija, kuras funkcijās, uzdevumos, kā arī kompetencē ietilptu datu salāgošana no dažādām informācijas sistēmām veidojot noteiktus datu griezumus pašvaldību funkciju īstenošanai. Papildus jāņem vērā, ka mainoties normatīvo aktu prasībām un pašvaldību vajadzībām, dinamiski mainās arī pašvaldībām nepieciešamo datu griezumi. Līdz ar to nepieciešams nodrošināt, lai pašvaldības pašas varētu operatīvi nodrošināt sev nepieciešamos datus. Gadījumā, ja šādu datu griezumu nodrošināšanas funkciju noteiktu citai institūcijai ar mērķi nodot pašvaldībām jau anonimizētus datus, netiktu nodrošināta iespēja operatīvi reaģēt uz pašvaldību vajadzībām, jo jebkuras izmaiņas datu griezumu apjomā būtu nepieciešams skaņot starp pašvaldībām un institūciju, kā arī šai institūcijai tiktu uzlikts nepamatoti liels slogs nodrošināt tai netipisku biznesa procesa nodrošināšanu (anonimizētu datu sagatavošana pašvaldībām to funkciju nodrošināšanai), kuru faktiskie pārziņi ir pašvaldības.  Pašvaldībām veidojot griezumus no dažādām informācijas sistēmām saņemtajiem datiem nav nepieciešams tieši identificēt konkrētas personas, taču nepieciešami savstarpēji sasaistīti dati, ko nespēj nodrošināt anonimizēti dati. Līdz ar to likumprojektā paredzēts izveidot jaunu funkciju VRAA, kas nodrošinātu minēto datu pseidonimizēšanu (dati no vairākām informācijas sistēmām tiks savstarpēji sasaistīti, un tiks nodrošināts, ka personas datus vairs nav iespējams saistīt ar konkrētu datu subjektu bez papildu informācijas izmantošanas), kā rezultātā pašvaldībām būs pieejami netieši identificējami dati. Pseidonimizēšanas piemērošana personas datiem mazinās riskus attiecīgajiem datu subjektiem un palīdzēs datu apstrādātājiem izpildīt datu aizsardzības pienākumus. Datu pseidonimizēšana nodrošinās samērīguma principa ievērošanu attiecībā uz personas datu izmantošanu un apjomu, jo pašvaldībām savu funkciju īstenošanai pietiek ar netieši identificējamiem datiem.  Pašvaldībām un VRAA, apstrādājot pseidonimizētus personas datus, jāievēro personas datu aizsardzības, kā arī attiecīgo informācijas sistēmu darbības jomu regulējošo normatīvo aktu prasības. Pašvaldībai un VRAA nav tiesību nodot pseidonimizētos datus vai atsevišķu datu kopas trešajām personām.  VRAA no institūcijām saņemtos datus varēs izmantot tikai likumprojektā noteiktajai pseidonimizēšanas funkcionalitātei, bez tiesībām tos publiskot, publicēt vai citādi izplatīt trešajām personām.  Pašvaldībām saņemamo un pašvaldībām sniedzamo datu apjomu, aprites un apstrādes kārtību paredzēts noteikt Ministru kabineta noteikumos, līdz ar to likumprojektā nav iespējams noteikt konkrētu personas datu glabāšanas termiņu, jo tas būs atkarīgs no Ministru kabineta noteikumos paredzētās datu nodošanas intensitātes (biežuma), kuros tiks noteikts nepieciešamais personas datu glabāšanas termiņš.  Lai ievērotu Fizisko personu datu aizsardzības likuma 10. panta pirmās daļas 2. punktā un 13. panta trešajā daļā noteikto, nepieciešams noteikt funkcijas, kuru nodrošināšanai pašvaldībām ir nepieciešami dati, noteikt institūcijas, kas sniegs datus, kā arī noteikt institūciju, kas pirms datu nodošanas pašvaldībām tos transformēs pseidonimizētos vai anonimizētos datos. VARAM uzskata, ka nodrošināt datu apstrādes procesu, lai transformētu tos pseidonimizētos vai anonimizētos datos katra datu devēja informācijas sistēmā atsevišķi nav lietderīgi, jo šāda risinājuma gadījumā, būtu jānosaka juridiskais ietvars visām institūcijām, kas būtu iesaistītas datu transformēšanas procesā, kā arī nebūtu iespējams nodrošināt dažādās valsts informācijas sistēmās esošo datu savstarpējo sasaisti, kas ir ļoti būtiski pašvaldību vajadzību nodrošināšanai. Likumprojekts paredz, ka datu transformēšanu centralizēti nodrošinās VRAA. Tehnisko risinājumu datu apstrādes funkcionalitātes nodrošināšanai paredzēts realizēt Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektā „Vienotā datu telpa” (turpmāk – projekts „Vienotā datu telpa”). Ņemot vērā ierobežotos projekta „Vienotā datu telpa” finanšu resursus, Likumprojekts paredz ierobežotu institūciju skaitu, kas nodrošinās pašvaldībām nepieciešamos datus – Valsts zemes dienests (turpmāk – VZD), Pilsonības un migrācijas lietu pārvalde (turpmāk – PMLP) un Valsts ieņēmumu dienests (turpmāk – VID). Nākotnē paredzēts paplašināt iesaistīto institūciju loku, lai pilnībā nodrošinātu pašvaldības ar tām nepieciešamo informāciju. Tehniskos pielāgojumus pašvaldību informācijas sistēmās paredzēts īstenot Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektā „Pašvaldību klientu apkalpošanas un pakalpojumu Informācijas pārvaldības risinājums” (turpmāk – projekts „Pašvaldību klientu apkalpošanas un pakalpojumu Informācijas pārvaldības risinājums”).  Provizoriski datu pseidonimizēšanai VRAA saņems datus no VZD par nekustamo īpašumu, adresācijas objektu datus un datus par apgrūtinātajām teritorijām, no PMLP datus atbilstoši Iedzīvotāju reģistra likuma 22.pantā noteiktajam apjomam, bet no VID datus par nodokļu maksātājiem. Detalizēts nododamo datu apjoms tiks noteikts no likumprojekta izrietošajos Ministru kabineta noteikumos.  Likumprojekts paredz pārejas noteikumus, jo funkcionalitāte, kura datus transformēs pseidonimizētos vai anonimizētos datos, tiks izstrādāta projektā „Vienotā datu telpa”, un funkcionalitātes izstrādi plānots pabeigt līdz 2018. gada 1. jūlijam. |
| 3. | Projekta izstrādē iesaistītās institūcijas | VARAM, VRAA, VZD, PMLP, VID un Latvijas Pašvaldību savienība. |
| 4. | Cita informācija | Nav |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz VRAA, VZD, PMLP, VID un pašvaldībām. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016. gads** | | Turpmākie trīs gadi (*euro*) | | |
| **2017.** | **2018.** | **2019.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu datu transformēšanu pseidonimizētos vai anonimizētos datos, kā arī datu nodošanas procesu, tehnisko risinājumu paredzēts realizēt projektā „Vienotā datu telpa” un projektā „Pašvaldību klientu apkalpošanas un pakalpojumu Informācijas pārvaldības risinājums”. Atbilstošus tehniskos pielāgojumus VRAA, VZD, PMLP un VID informācijas sistēmās plānots finansēt no „Vienotā datu telpa” projekta, bet pašvaldību informācijas sistēmās no „Pašvaldību klientu apkalpošanas un pakalpojumu Informācijas pārvaldības risinājums” projekta.  VZD, PMLP un VID nodos datus VRAA apjomā, kurš tiks ieplānots projekta “Vienotā datu telpa” paredzēto finanšu resursu ietvaros.  VRAA, VZD, PMLP, VID un pašvaldību sistēmās izstrādāto tehnisko risinājumu uzturēšanai nepieciešamo finansējuma apjomu iekļaus projektu aprakstā, projektu iesniegumā, kā arī anotācijā virzot attiecīgu Ministru kabineta rīkojuma projektu “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūras atbilstošu versiju”, iesniedzot Ministru kabinetā projektu aprakstus projektiem „Vienotā datu telpa” un „Pašvaldību klientu apkalpošanas un pakalpojumu Informācijas pārvaldības risinājums”. Atbilstoši Ministru kabineta 2015. gada 17. novembra noteikumu Nr. 653 „Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” 32. punktam finansējuma saņēmējs un sadarbības partneri (VZD, PMLP un VID), lai nodrošinātu projekta rezultātu uzturēšanu, pieprasīs nepieciešamo valsts budžeta finansējumu apjomā, kurš tiks noteikts iepriekš minētajos dokumentos.  Pseidonimizētu vai anonimizētu datu kopu izmantošana likuma “Par pašvaldībām” 8.pantā noteikto funkciju izpildei nav saistīta ar izdevumu palielināšanos. Iegūtās datu kopas pašvaldībām atvieglos likuma “Par pašvaldībām” 8.pantā noteikto funkciju izpildi. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akti | Likumprojekts paredz deleģējumu Ministru kabinetam noteikt kārtību, kādā VRAA nodrošina datu, tai skaitā personas datu, pseidonimizāciju un anoniomizāciju, un nosaka informācijas sistēmas, kas nodrošina informācijas sniegšanu, kā arī no valsts informācijas sistēmām un pašvaldībām saņemamo un pašvaldībai sniedzamo datu un datu kopu apjomu, aprites, apstrādes kārtību un to glabāšanas termiņu.  Ņemot vērā, ka datu apstrādes funkcionalitāte, lai nodrošinātu to nodošanu pašvaldībai pseidonimizētu vai anonimizētu datu veidā, būs jauna funkcija, ko būs jānodrošina VRAA, nepieciešams grozīt Ministru kabineta 2016. gada 14. jūnija noteikumus Nr. 375 „Valsts reģionālās attīstības aģentūras nolikums”. |
| 2. | Atbildīgā institūcija | VARAM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2016.gada 23. maijā sabiedriskajai apspriešanai publicēts VARAM mājaslapā. |
| 2. | Sabiedrības līdzdalība projekta izstrādē | Likumprojekts 2016.gada 23.maijā ievietots VARAM tīmekļa vietnē [www.varam.gov.lv](http://www.varam.gov.lv), aicinot ieinteresētajām personām izteikt viedokli un sniegt priekšlikumus. |
| 3. | Sabiedrības līdzdalības rezultāti | Iebildumi vai priekšlikumi par likumprojektu netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VRAA, VZD, PMLP, VID un Latvijas Pašvaldību savienība. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, nenotiks esošo institūciju likvidācija vai reorganizācija.  Būs nepieciešami papildus resursi VRAA jaunās funkcionalitātes uzturēšanas un attīstības nodrošināšanai, kā arī institūcijās, kuras nodrošinās datus jaunajai funkcionalitātei. Detalizēts nepieciešamo resursu izvērtējums tiks sniegts iesniedzot izskatīšanai Ministru kabinetā projektu aprakstus projektiem „Vienotā datu telpa” un „Pašvaldību klientu apkalpošanas un pakalpojumu Informācijas pārvaldības risinājums”. |
| 3. | Cita informācija | Nav |

Vides aizsardzības un reģionālās attīstības ministrs K. Gerhards

Vīza: valsts sekretārs R. Muciņš

R.Guds

67026525, rihards.guds@varam.gov.lv